Un nou sens giratoriu va fi construit pe DN1B, la limita dintre comunele Bucov și Valea Călugărească. Aleșii județeni au aprobat, marți, asocierea Consiliului Județean cu cele două localități pentru realizarea investiției.
Sensul giratoriu ar urma să fie realizat la limita de proprietate dintre comunele Bucov și Valea Călugărească.
Noua investiție este necesară pentru asigurarea accesului din /spre DN 1B, iar potrivit raportului anexat la proiectul de hotărâre, sensul giratoriu ar permite fluidizarea traficului pietonal și rutier.
Totodată, prin realizarea noului sens giratoriu, se dorește descongestionarea traficului de tranzit, dar și reducerea accidentelor rutiere și a aglomerației create în zonă.
„Comuna Bucov a mai făcut încă două sensuri giratorii. Chiar a scăzut numărul de morți pe DN1 B, iar acest sens giratoriu o să ne ajute foarte mult”, a susținut Nicolae Nicolescu, viceprmarul comunei Bucov.
„Situația este foarte gravă datorită accidentelor care se întâmplă pe DN. Am avut, într-o perioadă scurtă de timp opt decedați.
Este nevoie de sens giratoriu. Noi nu am reușit până acum, am încercat, datorită configurației DN-ului, că nu era loc disponibil la intrare în Valea Călugărească.
Acum, ca urmare a specialiștilor, care ne-au făcut niște ridicări, intabulări și unde au reușit să stabilească locul unde s-ar putea realiza sensul giratoriu.
Pe această limită există proprietate Valea Călugărească, Bucov și DN-ul. Acest parteneriar ar reuși să degreveze toate problemele din zona aceea a DN-ului, având în vedere că tot acolo este și liceul și biserica, iar în momentul în care două sate trec la biserică sau la cimitir se oprește circulația în DN”, a precizat Ioana Neagu, primarul comunei Valea Călugărească, precizând că o astfel de investiție este esențială pentru siguranța locuintorilor comunei.
După identificarea terenurilor pentru exproprieri, următorul pas ar urma să fie obținerea avizelor de la CNAIR (Compania Națională de Administrare a Infrastructurii Rutiere).
Proiectul de hotărâre a fost aprobat cu majoritate de voturi.